รื้อกฎหมายใช้นันแบงก์แก้หนี้ลูกค้า
ปรับเงื่อนไขคลินิกแก้หนี้เพิ่มโอกาสเข้าถึงง่ายขึ้น เร่งแก้กฎหมายเปิดทางนันแบงก์ร่วม
24 เม.ย. 2561

ปรับเงื่อนไขคลินิกแก้หนี้เพิ่มโอกาสเข้าถึงง่ายขึ้น เร่งแก้กฎหมายเปิดทางนันแบงก์ร่วม
นางฤชุกร สิริโยธิน รองผู้ว่าการด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า อยู่ระหว่างแก้ไข พ.ร.ก.บริษัทบริหารสินทรัพย์ พ.ศ. 2541 เพื่อขยายขอบเขตให้สามารถบริหารสินทรัพย์ด้อยคุณภาพของสถาบันการเงินที่ไม่ใช่ธนาคาร (นันแบงก์) ได้ โดยขณะนี้อยู่ในขั้นตอนพิจารณาของคณะกรรมการกฤษฎีกา
ทั้งนี้ หากกฎหมายฉบับใหม่มีผลบังคับใช้จะทำให้นันแบงก์เข้าโครงการคลินิกแก้หนี้ เพื่อบรรเทาปัญหาหนี้ล้นพ้นตัวของลูกหนี้ได้ จากปัจจุบันโครงการคลินิกแก้หนี้มีธนาคารพาณิชย์ 16 แห่งเข้าร่วม
นายปรีดี ดาวฉาย ประธานสมาคมธนาคารไทย กล่าวว่า ได้ปรับหลักเกณฑ์คลินิกแก้หนี้ให้ยืดหยุ่นขึ้น 3 ด้าน คือ 1.เดิมเฉพาะผู้มีเงินเดือน มาเป็นผู้มีรายได้ 2.ขยายให้ลูกหนี้ที่เป็นเอ็นพีแอลก่อน วันที่ 1 เม.ย. 2561 และ 3.เปิดให้ลูกหนี้ที่ถูกดำเนินคดีแต่ยังไม่พิพากษา เข้าโครงการได้ คาดว่าจะมีลูกหนี้เข้าคุณสมบัติเพิ่ม 5 หมื่นราย
ปัจจุบันมีผู้เข้าโครงการ 594 ราย ยอดหนี้ 129 ล้านบาท โดยสิ้นเดือน เม.ย.นี้ จะมีลูกหนี้ผ่อนสำเร็จเป็นรายแรก